ΓΡΑΠΤΗ ΕΡΩΤΗΣΗ E-0956/96 υποβολή: Anita Pollack (PSE) προς την Επιτροπή (26 Απριλίου 1996)

Θέμα: Φόρουμ περιβαλλοντικής τεχνολογίας

Το 1994 το Ευρωπαϊκό Κοινοβούλιο ζήτησε από την Επιτροπή να ξεκινήσει τη «δράση της Πράσινης Τεχνολογίας για την Ευρώπη» προκειμένου να ενισχυθεί η ανταγωνιστικότητα των κοινοτικών επιχειρήσεων στον οικολογικό τομέα. Στην έκθεσή της «περιβαλλοντική τεχνολογία: ευκαιρίες για ανάπτυξη και απασχόληση» αναγνώριζε ότι ο τομέας των «οικολογικών» επιχειρήσεων είναι ο πλέον ταχύτερα αναπτυσσόμενος κλάδος της κοινοτικής οικονομίας και πρέπει κατά συνέπεια να διαδραματίσει ηγετικό ρόλο στην καταπολέμηση της ανεργίας.

Η έκθεση ζητούσε να καθιερωθεί νέο φόρουμ με σκοπό την προώθηση της περιβαλλοντικής τεχνολογίας προκειμένου να επινοηθούν προτεραιότητες για την προώθηση της περιβαλλοντικής τεχνολογίας και να θεσπιστούν τα κατάλληλα μέσα για την ευρύτερη εφαρμογή αυτών των τεχνολογιών.

Τι μέτρα έχει αναλάβει η Επιτροπή για την καθιέρωση ενός τέτοιου φόρουμ;

Απάντηση της κας Bjerregaard εξ ονόματος της Επιτροπής (11 Ιουνίου 1996)

Η έκθεση για τις τεχνολογίες περιβάλλοντος που ενέκρινε το Κοινοβούλιο τον Μάιο του 1995 ζητεί να αναπτυχθεί ένας «πράσινος διάλογος» μεταξύ της Κοινότητας των κρατών μελών, επιστημόνων, οικονομολόγων της βιομηχανίας καθώς και των οργανισμών καταναλωτών και περιβάλλοντος με στόχο τη δημιουργία μιας «επίθεσης πράσινης τεχνολογίας για την Ευρώπη». Αυτό το φόρουμ θα πρέπει «να επεξεργαστεί τις προτεραιότητες για την προαγωγή των τεχνολογιών του περιβάλλοντος και να διαμορφώσει τα απαραίτητα όργανα για την ευρύτερη εφαρμογή των περιβαλλοντικών τεχνολογιών στην Ευρωπαϊκή Ένωση».

Η Επιτροπή διοργάνωσε συνάντηση με εθνικούς οργανισμούς που εκπροσωπούν διάφορες οικολογικές επιχειρήσεις τον Απρίλιο του 1996. Οι παρόντες αποφάνθηκαν ότι επείγει η δημιουργία ανεξάρτητου οργανισμού σε Κοινοτικό επίπεδο και προγραμμάτισαν την ίδρυσή του.

Προκειμένου να καταστούν εμφανέστερες οι οικολογικές επιχειρήσεις της Κοινότητας η Επιτροπή παρήγγειλε μελέτη για τις οικολογικές επιχειρήσεις (παραγωγή, απασχόληση και ρυθμός ανάπτυξης). Τα αποτελέσματα θα είναι διαθέσιμα τον Σεπτέμβριο του 1996 και η Επιτροπή προγραμματίζει τη δημοσιοποίησή τους τον Οκτώβριο. Η Επιτροπή εργάζεται επίσης για την εκπόνηση καταλόγου των οικολογικών επιχειρήσεων της Κοινότητας βάσει των ήδη υφιστάμενων εθνικών καταλόγων.

Πολλές άλλες δράσεις έχουν αναληφθεί συμπεριλαμβανομένης και της καταγραφής τοπικών πρωτοβουλίων για τη δημιουργία θέσεων απασχόλησης (και στον τομέα της περιβαλλοντικής προστασίας) συμπεριλαμβανομένου και του ειδικού τομέα για τα πράσινα επαγγέλματα στην έκθεση της Κοινότητας για την απασχόληση κατά το 1996. Ιδιαίτερη σημασία έχει αποδοθεί στην δημιουργία πράσινης απασχόλησης στα συμπεράσματα του Συμβουλίου της Μαδρίτης και τη συμφωνία για την απασχόληση που ανακοίνωσε η Επιτροπή στο Κοινοβούλιο τον Ιανουάριο του 1996. Όσον αφορά τις ερευνητικές δραστηριότητες και τις δραστηριότητες τεχνολογικής ανάπτυξης, υφίστανται πολλά ερευνητικά έργα τα οποία εξατάζουν την βελτίωση της καινοτομίας, της διάδοσης και τα περιθώρια απασχόλησης των καθαρών τεχνολογιών.

Επιβάλλεται να υπογραμμιστεί ότι ήδη υφίστανται συμβουλευτικές επιτροπές σε Κοινοτικό επίπεδο, για συγκεκριμένους βιομηχανικούς τομείς, τις καθαρές τεχνολογίες, την εξοικονόμηση της ενέργειας, τις έρευνες που σχετίζονται με το περιβάλλον και τη διαμόρφωση πολιτικών για το περιβάλλον. Το πέμπτο πρόγραμμα περιβάλλοντος στηρίζει την ενεργητική συμμετοχή επιχειρήσεων, καταναλωτών και ομάδων για την προστασία της φύσης στη διαμόρφωση και την εφαρμογή της πολιτικής για το περιβάλλον. Ένα γενικό φόρουμ διαβουλεύσεων για το περιβάλλον συγκροτήθηκε κατά το 1992 με εκπροσώπους από διάφορους κοινωνικούς τομείς. Στην επικείμενη αναθεώρηση της σύνθεσης της ομάδας αυτής, η Επιτροπή ενδέχεται να προσπαθήσει να συμπεριλάβει έναν εκπρόσωπο από τις αποκαλούμενες περιβαλλοντικές βιομηχανίες, μόλις δημιουργηθεί ανάλογος οργανισμός σε κοινοτικό επίπεδο.